b'\n_START_ARTICLE_\nPankreatitas\n_START_SECTION_\nPrie\xc5\xbeastys\n_START_PARAGRAPH_\nViena i\xc5\xa1 pagrindini\xc5\xb3 yra alkoholis. Jis itin suaktyvina kasos veikl\xc4\x85, o vartojant alkohol\xc4\xaf paprastai valgomas gana a\xc5\xa1trus ir riebus maistas. Ilgalaikis alkoholio vartojimas sukelia l\xc4\x97tin\xc4\xaf, o staigus apsinuodijimas alkoholiu\xc2\xa0\xe2\x80\x93 \xc5\xabmin\xc4\xaf pankreatit\xc4\x85. Ne\xc4\xafmanoma nustatyti, koks kiekis alkoholio sukelia \xc5\xa1i\xc4\x85 lig\xc4\x85, nes tai susij\xc4\x99 su kiekvieno individualia alkoholio tolerancija. Ta\xc4\x8diau \xc5\xbeinoma, kad labiau kenkia \xc4\xafvairi\xc5\xb3 r\xc5\xab\xc5\xa1i\xc5\xb3 alkoholini\xc5\xb3 g\xc4\x97rim\xc5\xb3 sumai\xc5\xa1ymas._NEWLINE_\xc5\xaamin\xc4\xaf pankreatit\xc4\x85 gali sukelti ir tul\xc5\xbeies latak\xc5\xb3 akmenlig\xc4\x97. Tokiu atveju kasos sultys nenuteka \xc4\xaf dvylikapir\xc5\xa1t\xc4\x99 \xc5\xbearn\xc4\x85, patenka atgal \xc4\xaf kas\xc4\x85 ir pradeda j\xc4\x85 vir\xc5\xa1kinti._NEWLINE_\xc5\xaaminis pankreatitas gali i\xc5\xa1sivystyti ir po pilvo traum\xc5\xb3 ar operacij\xc5\xb3, sergant opalige ir kai kuriomis virusin\xc4\x97mis ligomis (AIDS, parotitu). \xc4\xaetakos gali tur\xc4\x97ti ir tam tikr\xc5\xb3 vaist\xc5\xb3 vartojimas (azatioprinas, valproin\xc4\x97 r\xc5\xabg\xc5\xa1tis, estrogenai, furozemidas) ar labai padid\xc4\x97j\xc4\x99s lipid\xc5\xb3 kiekis kraujyje._NEWLINE_Kartais prie\xc5\xbeasties nustatyti ne\xc4\xafmanoma (apie 10\xc2\xa0% vis\xc5\xb3 atvej\xc5\xb3).\n_START_SECTION_\nKomplikacijos\n_START_PARAGRAPH_\n\xc5\xaaminis pankreatitas gali pa\xc5\xbeeisti ir kitus vidaus organus (plau\xc4\x8di\xc5\xb3, inkst\xc5\xb3 nepakankamumas, kraujavimas i\xc5\xa1 \xc5\xbearnyno). Jeigu prisideda bakterin\xc4\x97 infekcija, gali susidaryti sepsis ir \xc4\xaf krauj\xc4\x85 patekusios bakterijos pa\xc5\xbeeid\xc5\xbeia kitus organus. Kitos galimos komplikacijos \xe2\x80\x93 suma\xc5\xbe\xc4\x97j\xc4\x99s kraujosp\xc5\xabdis, sutrik\xc4\x99s kraujo kre\xc5\xa1\xc4\x97jimas, skys\xc4\x8di\xc5\xb3 kaupimasis pilvo ertm\xc4\x97je._NEWLINE_L\xc4\x97tinis pankreatitas gali sudaryti pseudocistas (\xc4\xaf cistas pana\xc5\xa1\xc5\xabs dariniai, kuriuose kaupiasi skystis). Jeigu did\xc4\x97dama pseudocista ima spausti tul\xc5\xbe\xc4\xaf, galima susirgti gelta. Spaud\xc5\xbeiant skrand\xc4\xaf sutrinka maisto pasisavinimas, o kepenis\xc2\xa0\xe2\x80\x93 j\xc5\xb3 kraujotaka. Pseudocistos gali ply\xc5\xa1ti ir taip atsirasti kraujavimas \xc4\xaf pilvo ertm\xc4\x99. jeigu l\xc4\x97tinis pankreatitas ilgai negydomas, atsiranda tikimyb\xc4\x97 susirgti cukriniu diabetu ar kasos v\xc4\x97\xc5\xbeiu.'